ราคาทองปิดร่วง 12 ดอลล์ หลังสหรัฐรายงานข้อมูลศก.แข็งแกร่ง
สัญญาทองคำตลาดนิวยอร์กปิดร่วงลงเมื่อคืนนี้ (17 ก.ค.) โดยได้รับแรงกดดันจากดอลลาร์ที่แข็งค่า และข้อมูลเศรษฐกิจสหรัฐที่ปรับตัวสดใส
18 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ปิดร่วงลง 12 ดอลลาร์ หรือ 1.05% ที่ 1,131.90 ดอลลาร์/ออนซ์, สัญญาโลหะเงินส่งมอบเดือนก.ย.ปิดปรับลง 15 เซนต์ ที่ 14.834 ดอลลาร์, สัญญาพลาตินัมส่งมอบเดือนต.ค.ปิดอ่อนแรงลง 10.30 ดอลลาร์ ที่ 1,001.30 ดอลลาร์/ออนซ์ และสัญญาพัลลาเดียมส่งมอบเดือนก.ย.ปิดรูดลง 12.95 ดอลลาร์ ที่ 619.00 ดอลลาร์/ออนซ์
ราคาทองและดอลลาร์มักจะปรับตัวสวนทางกัน เนื่องจากเมื่อดอลลาร์แข็งค่าขึ้น สัญญาทองจะมีราคาแพงขึ้นสำหรับนักลงทุนที่ถือเงินสกุลอื่นๆ ซึ่งจะกดดันราคาทองให้ร่วงลง นอกจากนี้ ข้อมูลเศรษฐกิจสหรัฐที่กระเตื้องขึ้น ซึ่งกระตุ้นคาดการณ์เกี่ยวกับการปรับขึ้นอัตราดอกเบี้ยในปีนี้ ก็ทำให้ทองมีความน่าดึงดูดใจน้อยลง
กระทรวงแรงงานสหรัฐเปิดเผยเมื่อคืนนี้ว่า ดัชนีราคาผู้บริโภค (CPI) เพิ่มขึ้น 0.3% ในเดือนมิ.ย. เมื่อเทียบรายเดือน โดยได้แรงหนุนจากราคาน้ำมันและอาหารที่ทะยานขึ้น เมื่อเทียบรายปี ดัชนี CPI ดีดตัวขึ้น 0.1% ในเดือนมิ.ย. ซึ่งเป็นการเพิ่มขึ้นครั้งแรกนับตั้งแต่เดือนธ.ค.2557
ส่วนกระทรวงพาณิชย์รายงานว่า ตัวเลขการเริ่มต้นสร้างบ้านเพิ่มขึ้นในเดือนมิ.ย. ซึ่งบ่งชี้ว่าภาวะตลาดที่อยู่อาศัยของสหรัฐยังคงมีความแข็งแกร่ง โดยตัวเลขการเริ่มต้นสร้างบ้านเพิ่มขึ้น 9.8% ในเดือนมิ.ย. เมื่อเทียบรายเดือน สู่ระดับ 1.17 ล้านยูนิต ก่อนหน้านี้ นักวิเคราะห์คาดการณ์ว่า ตัวเลขการเริ่มต้นสร้างบ้านจะแตะระดับ 1.11 ล้านยูนิตในเดือนมิ.ย.